คำสั่งนายกรัฐมนตรี ที่ 4/2522 เรื่อง กำหนดมาตรการเพื่อแก้ไขและป้องกันภาวะกาคขาดแคลนน้ำมันเชื้อเพลิง
คำสั่งนายกรัฐมนตรี
คำสั่งนายกรัฐมนตรี
ที่ ๔/๒๕๒๒
เรื่อง
กำหนดมาตรการเพื่อแก้ไขและป้องกันภาวะ
การขาดแคลนน้ำมันเชื้อเพลิง[๑]
 

ตามที่ได้มีคำสั่งนายกรัฐมนตรี ๑/๒๕๒๒ เรื่อง
กำหนดมาตรการเพื่อแก้ไขภาวะการขาดแคลนน้ำมันเชื้อเพลิง ลงวันที่ ๓๐ มีนาคม ๒๕๒๒
นั้น เพื่อความสะดวกในการปฏิบัติ อาศัยอำนาจตามมาตรา ๓ แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง
พ.ศ. ๒๕๑๖ นายกรัฐมนตรีออกคำสั่งเพิ่มเติม ดังต่อไปนี้

ข้อ ๑
ให้ยกเลิกความในข้อ ๑๙ แห่งคำสั่งนายกรัฐมนตรีที่ ๑/๒๕๒๒ ลงวันที่ ๓๐
มีนาคม ๒๕๒๒ และให้ใช้ความต่อไปนี้แทน
ข้อ ๑๙
บุคคลซึ่งมีเหตุใช้น้ำมันดีเซล ให้ซื้อน้ำมันดีเซลได้ไม่เกินปริมาณ ดังต่อไปนี้
(๑) ในกรณีที่เป็นเกษตรกร
ให้ซื้อได้ตามปกติแต่ไม่เกินครั้งละ ๑๐๐ ลิตร
(๒) ในกรณีที่เป็นเกษตรกรทำประมง
ให้ซื้อได้ครั้งละไม่เกินปริมาณสำหรับถังบรรจุน้ำมันเชื้อเพลิงประจำเรือประมง
(๓) ในกรณีที่เป็นผู้ควบคุมยานพาหนะหรือยานยนต์อื่น
ให้ซื้อได้ครั้งละไม่เกินปริมาณสำหรับถังบรรจุน้ำมันขนาดธรรมดาที่ติดประจำอยู่กับยานพาหนะหรือยานยนต์นั้น
(๔) ผู้ประกอบธุรกิจหรืออุตสาหกรรม หรือกิจการอื่นที่คณะกรรมการกำหนด
ให้ซื้อได้ไม่เกินปริมาณที่เคยซื้อตามปกติ โดยแสดงหลักฐานต่อผู้ค้าน้ำมัน
หรือผู้จำหน่ายน้ำมัน แล้วแต่กรณี
(๕) บุคคลอื่นนอกจากที่กล่าวไว้ใน (๑) (๒) (๓) หรือ (๔)
ให้ซื้อได้ครั้งละไม่เกิน ๒๐ ลิตร
ในกรณีที่บุคคลดังกล่าวใน (๑) (๒) (๓) หรือ (๔)
มีความจำเป็นต้องใช้น้ำมันดีเซลเกินปริมาณที่จะซื้อได้ตามวรรคหนึ่ง
ให้ขออนุญาตต่อกองควบคุมการค้า กรมการค้าภายใน กระทรวงพาณิชย์ สำหรับผู้ซึ่งอยู่ในกรุงเทพมหานคร
หรือนายอำเภอแห่งท้องที่ที่ผู้นั้นมีภูมิลำเนาหรือสถานที่ประกอบกิจการ
เมื่อผู้จำหน่ายได้ขายน้ำมันดีเซลให้แก่ผู้ซื้อรายใดแล้ว ให้จดชื่อตัวและชื่อสกุลพร้อมด้วยที่อยู่และเลขบัตรประจำตัวเป็นหลักฐานก่อนขาย
และถ้าเป็นกรณีซื้อเพื่อใช้กับยานพาหนะ ให้จดหมายเลขทะเบียนพาหนะ (ถ้ามี) ด้วย

ข้อ ๒ ให้คำสั่งนี้มีผลใช้บังคับตั้งแต่วันที่
๒ เมษายน ๒๕๒๒ เป็นต้นไป


สั่ง ณ วันที่ ๒ เมษายน พ.ศ. ๒๕๒๒
พลเอก เกรียงศักดิ์ ชมะนันทน์
นายกรัฐมนตรี







อภิญญา/ปรับปรุง
๙ กันยายน ๒๕๕๗

ปุณิกา/ปรับปรุง
๑๕ มกราคม ๒๕๕๘

จุฑามาศ/ปรับปรุง
๑๙ พฤศจิกายน ๒๕๕๘




















[๑] ราชกิจจานุเบกษา
เล่ม ๙๖/ตอนที่ ๔๘/ฉบับพิเศษ หน้า ๒๑/๒ เมษายน ๒๕๒๒